Matovič, Igor, podpredseda vlády a minister financií SR (2022-12-06):
Prepáčte, naozaj iba chcem oceniť ústretový krok samospráv, chcem oceniť aj také pomknutie zo strany kolegov z našej novej platformy a myslím si, že naozaj, tak aj povedal pán primátor Hattas, bolo načase a trošku škoda, že to nebolo skôr. Každopádne dnes mám pocit kompromisu, pri ktorom možno nie úplne každá strana je spokojná, ale vieme s tým žiť, ale na konci vieme, že po tomto hlasovaní slovenské rodiny budú víťazmi. Viem, že samosprávy budú mať ťažké obdobie, ale zároveň si myslím, že tí ľudia, ktorí na začiatku možno aj prišli s tou ideou a podporili ju niekedy v máji, v júni v tých prvých čítaniach, tak vtedy sme netušili, že ceny energií tak extrémne vyletia počas leta, našťastie, dnes sa vracajú postupne späť, ale prijali sme teda aj viaceré formy pomoci aj voči samosprávam. Súčasťou tejto dohody so samosprávami je aj taký jak keby kreditný priestor do 200 mil. eur na pomoc s energiami cez veľmi podobné vlastne schémy, ktoré sme oznámili pre firmy alebo zamestnávateľov, kde majú určené stropy či pri plyne, alebo elektrine, a dohodli sme sa so samosprávami, že vlastne tento priestor pomoci voči samosprávam na tento rok bude až do výšky 200 mil. eur. Takže tá dodatočná dohoda je dokopy nielen o týchto 100 miliónoch, o ktorých budete hlasovať dnes, ale v podstate aj o tých, čo je toho súčasťou, aj tých dodatočných 200 mil. na pomoc s energiami. A myslím si, že za tejto situácie to spoločne, tak ako to zvykne Edo Heger hovoriť, samosprávy a verejná správa dokopy, štát ako jedny pľúca spoločne rozdýchame a prežijeme to nasledovné veľmi ťažké obdobie. Ale ešte raz hovorím, každopádne víťazom toho dnešného vašeho hlasovania budú slovenské rodiny. Tak ako tu povedal neviem kto z vás vystupujúcich, dotýka sa tento návrh dva a pol milióna ľudí. Rodičov a detí, ktorí budú môcť si čerpať vyšší daňový bonus. Keď chceme počítať spolu, ten návrh je, síce možno trošku je zložitejší pri výpočte daňového bonusu, lebo ten súčasný systém, ktorý bol pri takom tom veľmi symbolickom daňovom bonuse 23, 24 eur, tak tam to bolo, že keď rodič zarobil aspoň polovičku minimálnej mzdy, veľmi zjednodušene niekde okolo 300, 330 eur, tak už mal nárok na tých 23 eur, ale mal nárok na al-muž-nu. Keďže my dnes môžme pomoc voči rodinám zvýšiť na 140 eur formou daňového bonusu, tak sme logicky tam museli dať aj ochranné opatrenia proti prípadným podvodom. Nemohli sme nechať ten istý, to isté kritérium, lebo ak by bolo naďalej platilo to isté, že stačí zarobiť polovičku minimálnej mzdy a máte na každé dieťa plnú výšku daňového bonusu, 140 eur, tak počítajme spolu, aby to bolo zaokrúhlené číslo, päť detí krát 140 eur je 700 eur. Stačilo by vám mať, zarobiť 350 eur na budúci rok, cez polovičku minimálnej mzdy, ale získali by ste dvakrát viac, ako by ste mali hrubú mzdu, 700 eur na daňovom bonuse. To by bola kopa fiktívnych pracovných úväzkov, kde by sa stačilo fiktívne akože zamestnať, lebo náklady na odvody a dane z toho fiktívneho úväzku na polovičnú mzdu by boli tak malinké, že stále by sa oplatilo to urobiť, lebo jednoducho, dobre, možno by vás to stálo stovku na daniach, odvodoch, ale 700 eur dostanete na deti. Čiže nemôžme zase byť tak hlúpi ako štát, že vytvoríme priestor cez väčšiu pomoc na to, že budú väčšie podvody. Takže ten... (Prerušenie vystúpenia predsedajúcim.)